ระเบียบกรมพัฒนาสังคมและสวัสดิการ ว่าด้วยการให้บริการผู้สูงอายุ พ.ศ. 2546

ระเบียบกรมพัฒนาสังคมและสวัสดิการ

ระเบียบกรมพัฒนาสังคมและสวัสดิการ
ว่าด้วยการให้บริการผู้สูงอายุ
พ.ศ. ๒๕๔๖

เนื่องจากมีพระราชกฤษฎีกาโอนกิจการบริหารและอำนาจหน้าที่ของส่วนราชการให้เป็นไปตามพระราชบัญญัติปรับปรุงกระทรวง
ทบวง กรม พ.ศ. ๒๕๔๕ พ.ศ. ๒๕๔๕
กำหนดให้โอนบรรดากิจการ อำนาจหน้าที่ ทรัพย์สิน งบประมาณ
ของกระทรวงแรงงานและสวัสดิการสังคม ในส่วนของกรมประชาสงเคราะห์
มาเป็นของกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์
โดยที่เป็นการสมควรปรับปรุงระเบียบกรมประชาสงเคราะห์
ว่าด้วยการให้บริการผู้สูงอายุ พ.ศ. ๒๕๔๓ ให้เหมาะสมและเป็นปัจจุบันสอดคล้องตามกฎหมายว่าด้วยการปรับปรุงกระทรวง
ทบวง กรม จึงได้กำหนดระเบียบไว้ ดังต่อไปนี้

หมวดที่ ๑
ข้อความทั่วไป

ข้อ ๑  ระเบียบนี้เรียกว่า ระเบียบกรมพัฒนาสังคมและสวัสดิการ
ว่าด้วยการให้บริการผู้สูงอายุ พ.ศ. ๒๕๔๖

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้ยกเลิกระเบียบกรมประชาสงเคราะห์ว่าด้วยการให้บริการผู้สูงอายุ
พ.ศ. ๒๕๔๓
บรรดาระเบียบ
ข้อบังคับและคำสั่งอื่น ๆ ในส่วนที่กำหนดไว้แล้วในระเบียบนี้หรือขัด หรือแย้งกับระเบียบนี้ให้ใช้ระเบียบนี้แทน

ข้อ
๔  ในระเบียบนี้
สถานสงเคราะห์ หมายความว่า สถานสงเคราะห์คนชราที่กรมพัฒนาสังคมและสวัสดิการ
หรือกรมประชาสงเคราะห์ (เดิม) จัดตั้งขึ้น
ศูนย์บริการผู้สูงอายุ หมายความว่า ศูนย์บริการผู้สูงอายุและให้หมายความรวมถึงศูนย์บริการทางสังคมผู้สูงอายุของกรมพัฒนาสังคมและสวัสดิการ
บ้านพักฉุกเฉิน หมายความว่า ที่พักภายในศูนย์บริการผู้สูงอายุสำหรับผู้สูงอายุเข้าพักชั่วคราวตามระยะเวลาที่กำหนด
ผู้รับบริการ หมายความว่า ผู้สูงอายุที่มีคุณสมบัติตามระเบียบนี้
และได้รับอนุญาตให้เข้าอยู่ในสถานสงเคราะห์ ศูนย์บริการผู้สูงอายุ หรือบ้านพักฉุกเฉิน
ผู้ปกครอง หมายความว่า ผู้ปกครองสถานสงเคราะห์คนชรา
ผู้อำนวยการศูนย์ หมายความว่า ผู้อำนวยการศูนย์บริการทางสังคมผู้สูงอายุ
หรือผู้อำนวยการศูนย์บริการผู้สูงอายุ

ข้อ
๕  ให้อธิบดีกรมพัฒนาสังคมและสวัสดิการรักษาการตามระเบียบนี้

หมวดที่ ๒
คุณสมบัติของผู้รับบริการ

ข้อ ๖ 
ผู้สูงอายุที่มีความประสงค์จะสมัครเข้าอยู่ในสถานสงเคราะห์ต้องมีคุณสมบัติ
ดังนี้
(๑) เป็นบุคคลสัญชาติไทย อายุตั้งแต่ ๖๐ ปีขึ้นไป
(๒) ต้องมีความสมัครใจ
(๓) ต้องไม่อยู่ในระหว่างต้องหาว่ากระทำผิดอาญาหรืออยู่ระหว่างการสอบสวนของพนักงานเจ้าหน้าที่
หรือถูกดำเนินคดีอาญา
(๔) ไม่เป็นโรคติดต่อร้ายแรง
(๕) ต้องเป็นผู้ประสบปัญหาความเดือดร้อนอย่างใดอย่างหนึ่ง
ดังนี้
ก. มีฐานะยากจน
ข. ไม่มีที่อยู่อาศัย
ค. ขาดผู้ดูแลและขาดผู้ให้ความช่วยเหลือ
ง. ไม่สามารถอยู่กับครอบครัวได้อย่างปกติสุข

ข้อ
๗ 
ผู้มีความประสงค์จะสมัครเข้าอยู่บ้านพักฉุกเฉินในศูนย์บริการผู้สูงอายุต้องมีคุณสมบัติตามข้อ
๖ (๑) (๒) (๓) (๔) และต้องเป็นผู้ประสบปัญหาความเดือนร้อนอย่างใดอย่างหนึ่ง
ดังนี้
(๑) ผู้สูงอายุที่เดินทางไปยังจังหวัดต่างๆ และไม่มีที่พักอาศัย
(๒) ผู้สูงอายุที่บุตรหลานไปทำธุระที่อื่นและไม่มีผู้ดูแล
(๓) ผู้สูงอายุที่มีความจำเป็นต้องเข้ารับการรักษาจากโรงพยาบาล
(๔) ผู้สูงอายุที่มีความจำเป็นต้องเข้ารับการรักษาทางกายภาพบำบัด
(๕) ผู้สูงอายุที่มีปัญหาด้านจิตใจอย่างรุนแรง จำเป็นต้องอยู่ห่างจากครอบครัวระยะหนึ่ง
(๖) ผู้สูงอายุที่พลัดหลง โดยหน่วยงานของรัฐ องค์กรเอกชน
หรือพลเมืองดีนำส่ง
(๗) ผู้สูงอายุที่สิ้นสุดการรักษาจากโรงพยาบาล แต่ไม่มีญาติมารับ
(๘) ผู้สูงอายุที่ได้รับการอนุญาตให้เข้ารับการอุปการะในสถานสงเคราะห์
แต่ยังไม่สามารถเดินทางไปได้

หมวดที่ ๓
ประเภทของการให้บริการ

ข้อ
๘  การให้บริการแบ่งออกเป็น ๒ ลักษณะ
ดังนี้
(๑) สถานสงเคราะห์ให้บริการผู้สูงอายุ โดยแยกออกเป็น ๓
ประเภท ดังนี้
(ก) ประเภทสามัญ ได้แก่ การให้บริการดูแลผู้รับบริการ
โดยไม่เสียค่าบริการ
(ข) ประเภทหอพัก ได้แก่ การให้บริการจัดให้ผู้รับบริการเข้าอยู่ในหอพัก
โดยเสียค่าบริการให้สถานสงเคราะห์ตามอัตราที่กรมพัฒนาสังคมและสวัสดิการกำหนด
(ค) ประเภทปลูกบ้านอยู่เอง ได้แก่ การให้บริการที่ทางราชการอนุญาตให้ผู้รับบริการปลูกบ้านพักอยู่ในบริเวณสถานสงเคราะห์ตามหลักเกณฑ์ที่
กรมพัฒนาสังคมและสวัสดิการกำหนด
(๒) บ้านพักฉุกเฉินให้บริการแก่ผู้สูงอายุเป็นการชั่วคราวไม่เกิน
๑๕ วัน หากผู้สูงอายุที่มีเหตุจำเป็นต้องพักเป็นระยะเวลานานกว่าที่กำหนด ต้องได้รับการอนุญาตจากผู้ปกครองสถานสงเคราะห์หรือผู้อำนวยการศูนย์

หมวดที่ ๔
การเข้ารับบริการในสถานสงเคราะห์และบ้านพักฉุกเฉิน

ข้อ
๙  การเข้าอยู่ในสถานสงเคราะห์
หรือบ้านพักฉุกเฉินให้ดำเนินการดังนี้
(๑) ในกรุงเทพมหานคร ให้ยื่นสมัครที่สำนักงานพัฒนาสังคมและสวัสดิการกรุงเทพฯ
(๑-๘)
(๒) ในส่วนภูมิภาค ให้ยื่นสมัครที่สำนักงานพัฒนาสังคมและสวัสดิการจังหวัด
สถานสงเคราะห์ หรือศูนย์บริการผู้สูงอายุ
ให้ผู้ปกครองสถานสงเคราะห์หรือผู้อำนวยการศูนย์
มีอำนาจในการอนุญาตให้ผู้สูงอายุเข้ารับบริการในหน่วยงานนั้น ๆ

หมวดที่ ๕
หน้าที่ของผู้รับบริการ

ข้อ
๑๐  ผู้รับบริการจะต้องปฏิบัติ ดังต่อไปนี้
(๑) ปฏิบัติตามคำสั่งและระเบียบที่กำหนดขึ้นในสถานสงเคราะห์หรือศูนย์บริการผู้สูงอายุนั้น
(๒) แต่งกายให้สุภาพเรียบร้อย
(๓) รักษาความสามัคคีในหมู่คณะ ไม่ทะเลาะวิวาทหรือชักชวน
ยุยง ส่งเสริมให้ผู้ใดกระทำผิด หรือฝ่าฝืนต่อระเบียบของสถานสงเคราะห์หรือศูนย์บริการผู้สูงอายุ
(๔) ปฏิบัติตนอยู่ในศีลธรรมอันดีงาม
(๕) ช่วยดูแลรักษาถนอมทรัพย์สินของทางราชการให้อยู่ในสภาพเรียบร้อยและใช้โดยประหยัด
(๖) ดูแลรักษาความสะอาดตนเองและสถานที่ให้สะอาดเรียบร้อย
(๗) ผู้รับบริการต้องเข้าร่วมกิจกรรมและปฏิบัติภารกิจประจำวันตามที่สถานสงเคราะห์หรือศูนย์บริการผู้สูงอายุ
กำหนด

ข้อ
๑๑  ผู้รับการบริการจะประพฤติปฏิบัติอย่างหนึ่งอย่างใด
ดังต่อไปนี้ ไม่ได้ คือ
(๑) มีพฤติกรรมฉันท์ชู้สาว หรือมีความสัมพันธ์ทางเพศระหว่างผู้รับบริการ
(๒) ทะเลาะวิวาท หรือทำร้ายร่างกายผู้อื่น
(๓) นำบุคคลภายนอกเข้ามานอนค้างในสถานสงเคราะห์ หรือศูนย์บริการผู้สูงอายุ
และห้ามผู้รับบริการไปนอนค้างแรมที่อื่น เว้นแต่จะได้รับอนุญาตจากผู้ปกครองผู้อำนวยการศูนย์หรือเจ้าหน้าที่ที่ได้รับมอบหมาย
(๔) กระทำการใด ๆ ซึ่งก่อความเดือดร้อนรำคาญแก่ผู้อื่น
(๕) มีสิ่งต่าง ๆ ดังต่อไปนี้ในครอบครอง
ก. เฮโรอีน ฝิ่น
กัญชา ทินเนอร์ ยาอันตราย หรือสิ่งเสพย์ติดต่าง ๆ
ข. สุรา หรือเครื่องดองของเมา
ค. อุปกรณ์การพนัน
ง. อาวุธ หรือของมีคมทุกชนิด
หรือสิ่งที่ใช้เป็นอาวุธได้
จ. วัตถุระเบิดหรือเชื้อเพลิง
ฉ. สิ่งของอื่น
ๆ ซึ่งผู้ปกครองหรือผู้อำนวยการศูนย์ จะกำหนดและประกาศเพิ่มขึ้น
(๖) เล่นการพนันทุกชนิด
(๗) ลักทรัพย์ของผู้อื่น
(๘) สูบบุหรี่ หรือจุดธูปเทียนบูชาพระในเรือนนอน
(๙) เสพสุรา หรือของมึนเมาทุกชนิดในบริเวณสถานสงเคราะห์
หรือศูนย์บริการผู้สูงอายุ
(๑๐) นำสัตว์ทุกชนิดเข้ามาเลี้ยงในบริเวณสถานสงเคราะห์
หรือศูนย์บริการผู้สูงอายุ
(๑๑) นำอาหารไปรับประทานนอกห้องอาหาร ยกเว้นผู้ป่วยที่ได้รับอนุญาตแล้ว
(๑๒) ประกอบอาหารในเรือนนอน
(๑๓) นำทรัพย์สินของทางราชการมาใช้ประโยชน์ส่วนตัว
(๑๔) ทำลายทรัพย์สินของทางราชการ
(๑๕) กระทำการใด ๆ อันเป็นการรบกวนความสงบสุขต่อราษฎรที่อาศัยอยู่ในบริเวณใกล้เคียง

หมวดที่ ๖
มาตรการสำหรับผู้รับบริการที่ไม่ปฏิบัติตามระเบียบ

ข้อ ๑๒ 
เมื่อผู้สูงอายุยื่นคำร้องขอเข้ารับบริการในสถานสงเคราะห์
หรือบ้านพักฉุกเฉินให้ผู้ปกครองหรือผู้อำนวยการศูนย์ แล้วแต่กรณี
แจ้งหน้าที่ของผู้รับบริการตามระเบียบนี้ และคำสั่งหรือระเบียบที่สถานสงเคราะห์
หรือศูนย์บริการผู้สูงอายุกำหนดขึ้น ให้ผู้สูงอายุที่ยื่นสมัครนั้นรับทราบโดยมีหลักฐานเป็นหนังสือด้วยว่าผู้สูงอายุดังกล่าวมีความเต็มใจปฏิบัติตามระเบียบที่รับทราบ
ผู้รับบริการใดฝ่าฝืนระเบียบ
ข้อบังคับ หรือคำสั่งที่ได้แจ้งไว้ตามวรรคแรกให้ผู้ปกครองหรือผู้อำนวยการศูนย์ดำเนินการ
ดังนี้
(๑) ความผิดครั้งที่ ๑ ให้ว่ากล่าวตักเตือน
(๒) ความผิดครั้งที่ ๒ ทำทัณฑ์บนไว้เป็นหนังสือ
(๓) ความผิดตั้งแต่ครั้งที่ ๓ ให้พิจารณาตามความเหมาะสม
เพื่อให้ผู้รับบริการที่ฝ่าฝืนนั้น ปฏิบัติตามระเบียบ ข้อบังคับ หรือคำสั่งที่กำหนดไว้ต่อไป

ข้อ
๑๓  ให้เจ้าหน้าที่ผู้พบเห็นผู้รับบริการกระทำความผิด
เป็นผู้รายงานต่อผู้ปกครองหรือผู้อำนวยการศูนย์ แล้วแต่กรณี เพื่อสอบสวนข้อเท็จจริงแล้วพิจารณาดำเนินการตามความเหมาะสม

ข้อ
๑๔  ผู้รับบริการผู้ใดจงใจกระทำให้เกิดความเสียหายต่อทรัพย์สินของทางราชการ
หรือประทุษร้ายต่อร่างกายของเจ้าหน้าที่ หรือผู้รับบริการด้วยกัน หรือกระทำความผิดทางอาญา
ให้ผู้ปกครองหรือผู้อำนวยการศูนย์ร้องทุกข์กล่าวโทษต่อพนักงานสอบสวนเพื่อดำเนินการคดีตามกฎหมาย
แล้วรายงานให้กรมพัฒนาสังคมและสวัสดิการ ทราบทันที

หมวดที่ ๗
การพ้นสภาพของผู้รับบริการ

ข้อ ๑๕  ผู้รับบริการจะพ้นสภาพการเข้าอยู่ในสถานสงเคราะห์
หรือศูนย์บริการผู้สูงอายุในกรณี ดังต่อไปนี้
(๑) ลาออก หรือออกจากสถานสงเคราะห์ หรือศูนย์บริการผู้สูงอายุเกินกว่าวันลาที่ได้รับอนุญาต
หรือหลบหนีออกจากสถานสงเคราะห์ติดต่อกันเกินกว่า ๓๐ วัน
(๒) ถึงแก่กรรม
(๓) ส่งตัวไปยังหน่วยงานอื่น
(๔) ครบกำหนดการเข้าอยู่อาศัย
(๕) กระทำผิดทางอาญาและส่วนราชการที่เกี่ยวข้องขอรับตัวไปควบคุมเพื่อดำเนินการตามกฎหมาย

ข้อ
๑๖  เมื่อผู้รับบริการพ้นสภาพตามข้อ ๑๕
ให้ผู้ปกครอง หรือผู้อำนวยการศูนย์จำหน่ายออกจากทะเบียน แล้วรายงานให้กรมพัฒนาสังคมและสวัสดิการทราบ

บทเฉพาะกาล

ข้อ ๑๗ 
ผู้รับการสงเคราะห์ตามระเบียบกรมประชาสงเคราะห์
ว่าด้วยการให้บริการผู้สูงอายุ พ.ศ. ๒๕๔๓ ให้ถือว่าเป็นผู้รับบริการตามระเบียบนี้

ประกาศ ณ วันที่ ๒ กรกฎาคม
พ.ศ. ๒๕๔๖
วัลลภ  พลอยทับทิม
อธิบดีกรมพัฒนาสังคมและสวัสดิการ

วิชชุตา/ผู้จัดทำ
๑๙ ธันวาคม ๒๕๕๔

ปริญสินีย์/ปรับปรุง
๑๘ กันยายน ๒๕๕๖

[๑] ราชกิจจานุเบกษา
เล่ม ๑๒๐/ตอนพิเศษ ๗๗ ง/หน้า ๑๑/๑๖ กรกฎาคม ๒๕๔๖